SK Úradný vestník Európskej únie L 30/1

NARIADENIE KOMISIE (EÚ) 2017/170

z 30. januára 2017,

ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí bifentrinu, karbetamidu, cinidón-etylu, fénpropimorfu a triflusulfurónu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a), článok 18 ods. 1 písm. b) a článok 49 ods. 2,

keďže:

(1) V prípade karbetamidu a triflusulfurónu boli maximálne hladiny rezíduí (ďalej len „MRL“) stanovené v časti A prílohy III k nariadeniu (ES) č. 396/2005. V prípade bifentrinu, cinidón-etylu a fénpropimorfu boli MRL stanovené v prílohe II a časti B prílohy III k uvedenému nariadeniu.

(2) V prípade bifentrinu predložil Európsky úrad pre bezpečnosť potravín (ďalej len „úrad“) odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (2). Zistil, že pokiaľ ide o MRL v prípade kapusty čínskej, existuje riziko pre spotrebiteľov. Preto je vhodné túto MRL znížiť. Úrad navrhol zmeniť definíciu rezídua a odporučil znížiť MRL v prípade papáje, ružičkového kelu, hlávkovej kapusty, semien repky, zŕn jačmeňa, zŕn kukurice, plodových korenín, koreňových a podzemkových korenín, svaloviny z ošípaných, hovädzieho dobytka, oviec a kôz a pečene z hydiny. V prípade ostatných produktov odporučil existujúce MRL zvýšiť alebo zachovať. Úrad dospel k záveru, že pokiaľ ide o MRL v prípade citrusových plodov, čerešní, broskýň, sliviek, jahôd, ostružín, ostružiny ožinovej, malín a vtáčích vajec, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade jabĺk, hrušiek, ríbezlí, cesnaku, uhoriek šalátových, cukiet, melónov, dyne červenej, fazule so strukmi, fazule bez strukov, hrachu so strukmi a hrachu bez strukov, nie sú k dispozícii žiadne informácie, a preto je potrebné ďalšie posúdenie manažérmi rizík. MRL by sa v prípade týchto produktov mali stanoviť na úrovni špecifického kvantifikačného limitu. Berúc do úvahy pripomienky európskych združení zainteresovaných strán a obchodných partnerov, a preto, že spotrebiteľom nehrozí žiadne riziko, mali by sa MRL v prípade bylinných nálevov stanoviť v prílohe II k nariadeniu (ES) č. 396/2005 na existujúcej úrovni.

(3) V prípade karbetamidu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (3). Úrad navrhol zmeniť definíciu rezídua a odporučil znížiť MRL v prípade semien repky a slnečnicových semien. Dospel k záveru, že pokiaľ ide o MRL v prípade jabĺk, hrušiek, dúl, kôstkového ovocia, stolového a muštového hrozna, šalátu, čakanky štrbákovej širokolistej, čakanky obyčajnej listnatej, šošovice (suchej), hrachu (suchého), koreňov čakanky a mlieka z hovädzieho dobytka, oviec a kôz, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže neexistuje riziko pre spotrebiteľov, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade kozej brady, kelu, cesnaku pažítkového, zelerovej vňate, petržlena, estragónu, fazule (suchej), požltu farbiarskeho, bylinných nálevov (sušené kvety), bylinných nálevov (sušené korene), korenín (plody a bobule), cukrovej repy (koreň), svaloviny, tukového tkaniva, pečene a obličiek z ošípaných, hovädzieho dobytka, oviec a kôz, nie sú k dispozícii žiadne informácie, a preto je potrebné ďalšie posúdenie manažérmi rizík. MRL by sa v prípade týchto produktov mali stanoviť na úrovni špecifického kvantifikačného limitu.

(4) V prípade cinidón-etylu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (4). Schválenie cinidón-etylu nebolo obnovené v súlade s vykonávacím nariadením Komisie (EÚ) č. 1134/2011 (5). Vzhľadom na to, že cinidón-etyl sa už na území Únie nesmie používať a že neboli oznámené žiadne povolené použitia v tretích krajinách, výskyt rezíduí cinidón-etylu sa neočakáva v žiadnej rastlinnej alebo živočíšnej komodite. Napriek tomu však úrad považuje za vhodné stanoviť MRL cinidón-etylu na úrovni špecifického kvantifikačného limitu alebo na úrovni štandardnej hodnoty MRL, ako sa stanovuje v článku 18 ods. 1 písm. b) nariadenia (ES) č. 396/2005.

(5) V prípade fénpropimorfu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (6). Zistil, že existuje riziko pre spotrebiteľov, pokiaľ ide o MRL v prípade jahôd, ostružín a póru. Preto je vhodné tieto MRL znížiť. Úrad navrhol zmeniť definíciu rezídua a odporučil znížiť MRL v prípade banánov, mrkvy, chrenu, paštrnáku, koreňa petržlenu, kozej brady, jačmeňa, ovsa, raže a pšenice. V prípade ostatných produktov odporučil existujúce MRL zvýšiť alebo zachovať. Úrad dospel k záveru, že pokiaľ ide o MRL v prípade ostružiny ožinovej, malín, čučoriedok, brusníc, ríbezlí, egrešov a chmeľu, nie sú k dispozícii niektoré informácie, a preto je potrebné ďalšie posúdenie manažérmi rizík. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade cukrovej repy (koreň), niektoré informácie neboli k dispozícii, a preto je potrebné ďalšie posúdenie manažérmi rizík. V prípade tohto produktu by sa mali MRL stanoviť na úrovni špecifického kvantifikačného limitu.

(6) V prípade triflusulfurónu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (7). Úrad navrhol zmeniť definíciu rezídua a odporučil znížiť MRL v prípade cukrovej repy (koreň) a koreňov čakanky.

(7) Pokiaľ ide o produkty, v prípade ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani maximálne hladiny rezíduí podľa kódexu (ďalej len „CXL“), MRL by sa mali stanoviť na úrovni špecifického kvantifikačného limitu alebo by sa mali uplatňovať štandardné MRL, ako sa stanovuje v článku 18 ods. 1 písm. b) nariadenia (ES) č. 396/2005.

(8) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité kvantifikačné limity. V prípade viacerých látok dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických kvantifikačných limitov.

(9) Na základe odôvodnených stanovísk úradu a vzhľadom na faktory relevantné pre predmetnú záležitosť spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(10) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(11) Nariadenie (ES) č. 396/2005 by sa preto malo zodpovedajúcim spôsobom zmeniť.

(12) S cieľom umožniť bežné obchodovanie s produktmi, ich spracovanie a spotrebu, malo by sa v tomto nariadení stanoviť prechodné opatrenie pre produkty vyprodukované pred úpravou MRL a v prípade ktorých z informácií vyplýva zachovanie vysokej úrovne ochrany spotrebiteľa. Keďže pri súčasných MRL nie je možné vylúčiť riziko pre spotrebiteľov, mala by sa v prípade kapusty čínskej uplatňovať hodnota pre bifetrin vo výške 0,01 mg/kg a v prípade jahôd, ostružín a póru hodnota pre fénpropimorf vo výške 0,01 mg/kg, a to na všetky produkty od dátumu uplatňovania tohto nariadenia.

(13) Predtým ako sa začnú uplatňovať upravené MRL, mala by sa poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré vyplynú z úpravy MRL.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II, III a V k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Pokiaľ ide o účinné látky karbetamid, cinidón-etyl a triflusulfurón vo všetkých produktoch a na nich, nariadenie (ES) č. 396/2005 v znení pred zmenou týmto nariadením sa naďalej uplatňuje na produkty, ktoré boli vyprodukované pred 23. augustom 2017.

Pokiaľ ide o účinnú látku bifetrin vo všetkých produktoch a na nich (okrem kapusty čínskej), a fénpropimorf vo všetkých produktoch a na nich (okrem jahôd, ostružín a póru), nariadenie (ES) č. 396/2005 v znení pred zmenou týmto nariadením sa naďalej uplatňuje na produkty, ktoré boli vyprodukované pred 23. augustom 2017.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 23. augusta 2017.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 30. januára 2017 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Reasoned opinion on the review of the existing maximum residue levels (MRLs) for bifethrin according to Article 12 of Regulation (EC) No 396/2005 [Odôvodnené stanovisko k preskúmaniu súčasných maximálnych hladín rezíduí (MRL) bifetrinu podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(4):4081.

(3) Európsky úrad pre bezpečnosť potravín; Reasoned opinion on the review of the existing maximum residue levels (MRLs) for carbetamide according to Article 12 of Regulation (EC) No 396/2005 [Odôvodnené stanovisko k preskúmaniu súčasných maximálnych hladín rezíduí (MRL) karbetamidu podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(7):4192.

(4) Európsky úrad pre bezpečnosť potravín; Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (EC) No 396/2005 [Odôvodnené stanovisko k preskúmaniu súčasných maximálnych hladín rezíduí (MRL) cinidón-etylu podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(7):4166.

(5) Vykonávacie nariadenie Komisie (EÚ) č. 1134/2011 z 9. novembra 2011 o neobnovení schválenia účinnej látky cinidón-etyl v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene a doplnení vykonávacieho nariadenia Komisie (EÚ) č. 540/2011 (Ú. v. EÚ L 292, 10.11.2011, s. 1).

(6) Európsky úrad pre bezpečnosť potravín; Reasoned opinion on the review of the existing maximum residue levels (MRLs) for fenpropimorph according to Article 12 of Regulation (EC) No 396/2005 [Odôvodnené stanovisko k preskúmaniu súčasných maximálnych hladín rezíduí (MRL) fénpropimorfu podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(3):4050.

(7) Európsky úrad pre bezpečnosť potravín; Reasoned opinion on the review of the existing maximum residue levels (MRLs) for triflusulfuron according to Article 12 of Regulation (EC) No 396/2005 [Odôvodnené stanovisko k preskúmaniu súčasných maximálnych hladín rezíduí (MRL) triflusulfurónu podľa článku 12 nariadenia (ES) č. 396/2005]. Vestník EFSA (EFSA Journal) (2015) 13(7):4190.